Masiqhubeke songe amanzi | News24
Masiqhubeke songe amanzi
UNKULUNKULU wethu uyizwile imithandazo yethu sikhulekela imvula. Lapho kade sixakwe isomiso esikhulukazi ezweni. Ziningi iziphakamiso ebezenziwa ukuthi iyiphi indlela esingenza ngayo ukuthi sithole amanzi. Uma ubheka kulezinsuku kuhlasele izimvula ezingapheli.
Lezizimvula zizohamba ibanga elide ukulekelela ukuthi sibe namanzi ezindaweni zethu. Okunye ezizokwenza ukuthi zithambise umhlabathi sikwazi nokuya emasimini siyotshala. Njengoba izimvula zinetha masiqikelela ukuthi siyawonga amanzi.
Amadamu esidonsa kuwoma amanzi makhulu kakhulu. Azothatha isikhathi ukugcwaliswa ilezizimvula. Ukuna kwezimvula makungasivali amahlo sidungeke imiqondo sizitshele ukuthi amanzi asemaningi. Lezizimvula ziyalekelela ukugcwalisa amadamu ethu. Amadamu ethu awagcwali masishane yingakho kumele siqinisekise ukuthi siyawonga amanzi ukuthi singaqali siwasebenzise asemadamini ethu.
Umuzi nomuzi awuzakhele uhlelo lokukhongozela nokonga amanzi emvula esingawasebenzisela noma ukuwasha nokunye.
Kubalulekile ukuthi sikuqonde ukuthi ukunetha kwemvula akusho ukuthi isimo samanzi sezingcono. Kodwa sisho ukuthi uma amanzi siwasebenzisa kahle sizoba namanzi amaningi.
Kuzokhumbuleka ukuthi uma izulu lina amanzi aya emfuleni. Thina njengohulumeni siwadonse emfuleni siwahlanze bese siwafaka emathangeni ethu kuyimanxa eza kinina njengomphakathi. Esikufisayo ukuthi ngesikhathi siwafaka emathangeni ethu nani nibe niwafaka ezintweni ezizokwenza ukuthi niwagcine ninganciki kakhulu emanzini aphuma emapayipini.
Okunye okubalulekile ngemvula ukuthi asiqikelele ukuthi siphephile njengoba imvula ibuye inethe ngamandla. Siqikelele nokuthi izindawo esakhe kuzona akuzona izindawo lapho kuma noma kudlula khona amanzi. IsiZulu sithi lapho ake ama khona phinde ame.
Yingakho kubalulekile ukuthi singayo ngesomiso kodwa siye ngokwazi ukuthi le ndawo indawo ehlala amanzi siyigweme singakhi kuyo.
Futhi silekelele abantu abafuna izindawo zokwakha ukuthi kunezindawo ezihlala amanzi noma ezingumhosha wamazi.
Masibambisaneni ukuqinisekisa ukuthi amanzi ethu siwathatha njengegolide siyawonga. Masizethwese umthwalo njengomphakathi wokubika ukusetshenziswa budedengu bamanzi. Asibike wonke amapayipi avuzayo noma aqhumile masishane emakhanseleni ethi ukuze sigweme ukuchitheka kwamanzi okungenasidingo. Isimo sethu samanzi asikakabi sihle. Asigweme ukuchitheka kwamanzi yize noma sizibona izimvula.